Man vas ná koeël meisie (12) in kop tref | Maroela Media
ŉ 24-jarige man is in hegtenis geneem nadat ŉ 12-jarige meisie Sondag in Kensington in Kaapstad in die kop geskiet is.
Lt.kol. Andre Traut, woordvoerder van die polisie, het gesê die verdagte is Maandag in die vroeë oggendure in Facreton in hegtenis geneem nadat speurders onverpoosd gewerk het om elke moontlike leidraad op te volg.
Volgens Traut het die skietvoorval omstreeks 13:00 Sondag gebeur toe die meisie in ŉ singel in Kensington in die spervuur beland het. Volgens mediaberigte het die meisie voor haar huis gesit toe sy geskiet is. Sy is na ŉ hospitaal gehaas.
Die skietery was vermoedelik bende-verwant, maar dit is nog nie deur die polisie bevestig nie.
Die verdagte sal Woensdag in ŉ hof in Kaapstad op aanklag van poging tot moord verskyn.
Ek is só dankbaar dat hy gevang is. Baie geluk aan die polisie.